En 26-årig kvinde blev fredag aften anholdt i en vaskekælder i Aalborg Øst for at have slået en anden kvinde, der havde taget hendes pose, flere gange samt nikket hende en skalle.

En 27-årig kvinde fik sig en noget anderledes tur i vaskekælderen fredag aften. - Den 27-årige har taget en plastikpose, der tilhørte en 26-årig kvinde. Derefter har den 26-årige slået hende 3-4 gange og nikket hende en skalle, siger vagtchef Poul Badsberg til TV2/Nord. Episoden foregik i en vaskekælder på Skallerupvej i Aalborg Øst. Nordjyllands Politi forklarer, at den 26-årige i forvejen er kendt af politiet for vold. Hun bliver nu fremstillet i grundlovsforhør klokken 12 lørdag.